โรงงานยาสูบโวยกฎเหล็กกระเทือนยอดขายบุหรี่หด
โรงงานยาสูบไม่เห็นด้วยห้ามอายุ 20 ซื้อบุหรี่รีดภาษีเพิ่ม กระทบรายได้อย่างจัง
9 ม.ค. 2554

โรงงานยาสูบไม่เห็นด้วยห้ามอายุ 20 ซื้อบุหรี่รีดภาษีเพิ่ม กระทบรายได้อย่างจัง
แหล่งข่าวจากโรงงานยาสูบ เปิดเผยว่า มาตรการของกระทรวงสาธารณสุขที่จะบังคับร้านค้าปลีกห้ามขายบุหรี่ให้ผู้มีอายุต่ำกว่า 20 ปี จากเดิมกำหนดอายุ 18 ปี จะกระทบต่อยอดขายบุหรี่ของโรงงานยาสูบแน่นอน เพราะจะมีผลต่อบรรดายี่ปั๊วและซาปั๊วที่รับบุหรี่ไปขายต้องระมัดระวังมากขึ้น
มาตรการที่จะออกมายังกระทบต่อการนำส่งรายได้ของโรงงานยาสูบที่ให้กับรัฐบาลปีละ 5.1 หมื่นล้านบาท ซึ่งแบ่งเป็นรายได้นำส่งกระทรวงการคลัง 9,800 ล้านบาท และเงินรายได้ภาษีจำนวน 4.2 หมื่นล้านบาท
“แม้จะไม่เห็นด้วย แต่โรงงานยาสูบเป็นองค์กรของรัฐ มีหน้าที่ในการปฏิบัติตามนโยบายอยู่แล้ว หากรัฐบาลออกมาตรการมา ก็ต้องยอมรับเรื่องของรายได้ที่นำส่งลดลงด้วย” แหล่งข่าวเปิดเผย
นอกจากนั้น นายอภิสิทธิ์ เวชชาชีวะ นายกรัฐมนตรี ยังมีแนวคิดที่จะขึ้นภาษียาสูบจนเต็มเพดาน เพื่อเพิ่มรายได้ให้กับรัฐบาล จะยิ่งกระทบต่อยอดขายของโรงงานยาสูบเช่นกัน
อย่างไรก็ตาม ในการออกระเบียบใหม่ของกระทรวงสาธารณสุขนี้ ไม่มีการเชิญตัวแทนของโรงงานยาสูบเข้าร่วมด้วย เพราะเกรงว่าโรงงานยาสูบจะคัดค้าน ขณะเดียวกันการทำข้อตกลงที่จำกัดการผลิตและจำหน่ายบุหรี่ของกระทรวงสาธารณสุขที่ผ่านมา ส่วนใหญ่ก็เป็นการตัดสินใจของกระทรวงสาธารณสุขโดยลำพังเป็นหลัก
แหล่งข่าวเปิดเผยอีกว่า มาตรการจำกัดการสูบบุหรี่ อาทิ การพิมพ์ภาพผู้ป่วยข้างซองบุหรี่ ห้ามร้านค้าสะดวกซื้อโชว์แผงค้าบุหรี่ มีผลต่อปริมาณการจำหน่ายบุหรี่ในช่วงที่ผ่านมาไม่มากนัก ยอดขายบุหรี่ลดลงน้อยมาก ไม่ถึง 10% ด้วยซ้ำ เป็นตัวสะท้อนว่ามาตรการออกมาค่อนข้างผิดทาง
ปัจจุบัน โรงงานยาสูบมีรายได้ปีละ 5 หมื่นล้านบาท ส่วนใหญ่เป็นยอดจำหน่ายบุหรี่ถึง 4.9 หมื่นล้านบาท มีกำไรสุทธิ 5.8 พันล้านบาท